LidanRubinov/Halacha-QA huggingface dataset:
שאלה: היחס לספרים קדושים: הייתי רוצה להבין איך צריך להתייחס לתנ"ך, אני יודע שאלו ספרים קדושים אבל מה המשמעות לזה ומה זה דורש ממני?
תשובה: התנ"ך, כידוע, מורכב משלושה חלקים: תורה, נביאים וכתובים. התורה ניתנה לנו מהקב"ה על ידי משה נביאו בהר סיני והוא לימד אותה לכל ישראל. הרמב"ם בעיקרי האמונה כותב שיש להאמין שזאת התורה המצויה בידנו ניתנה למשה ולא תוחלף בתורה אחרת. בתורה כתובים כל המצוות שציוונו ה' יתברך והם מבוארים בתורה שבעל פה שהיא המשנה, הגמרא, ושאר ספרי הראשונים והאחרונים. הנביאים נשלחו אלינו על ידי הקב"ה כדי ללמד אותנו כיצד להתנהג שכל הנבואות שנכתבו יש בהם צורך לכל הדורות ללמוד מהם את הדרך בה ראוי להתנהג. הכתובים נכתבו ברוח הקודש ואף בהם ישנה הדרכה לחיי היום יום. לסיכום אפשר לומר שהתנ"ך הינו ספר המדריך אותנו כיצד לחיות את חיינו בצורה הטובה ביותר על פי רצון ה', מהמצוות האלוקיות ומצוות חכמינו ועד לדרך חיים ולצורת התנהגות היום יומית שלנו שאף הם מועצבות על ידי התורה, הנביאים והכתובים. מאחר וספרים אלו הם בסיס היהדות והיהודים יש להתייחס אליהם בכבוד. אין לזלזל במה שכתוב בהם אלא להיפך להתעמק בהם ולנסות להבין מה כתוב בהם וכיצד דברים אלו קשורים ונוגעים אלי. וכן אין לזורקם בבזיון כשבלו אלא לגנוז אותם כיאה לספרים חשובים וקדושים.
שאלה: להסביר לאשה שדעתה קלה?: איך צריכים להסביר לאישה ש"דעתה קלה" ושאסור להרבות איתה שיחה, זה ממש פוגע בהם, מה אפשר לעשות, ובכלל איך נשים מגיבות כשהן קוראות דברים אלו בעצמם?
תשובה: "נשים דעתן קלה" נאמר על דיני ייחוד, שאסור לאיש להתייחד עם שתי נשים, אבל לאישה אחת מותר להתייחד עם שני גברים. הסיבה לאיסור זה היא משום ש"דעתן קלה", כלומר: הן קלות יותר לפיתוי בנושא זה, ואין זה ביזוי או פגיעה, זו פשוט הגדרה של תכונת נפש הקיימת באישה מטבע בריאתה. מי שרוצה להתכחש לתכונות הנפש הקיימות בו, אינו אלא טועה.
שאלה: מחלת נפש שווה לשוטה?: לפני 10 שנים חליתי במחלת נפש שנקראת מניה דפרסיה ושמעתי שמי שיש לו מחלת נפש נקרא שוטה האם זה נכון, ואם כן יש מצוות שאני לא מחויב בהן ואילו הן? בנוסף לאחר חזרתי בתשובה לפני כשנה התחלתי לצאת לשידוכים. האם עליי לספר באופן מיידי למשודכת על המחלה או שמה אני יכול לחכות עם זה עד למועד מאוחר יותר?
תשובה: אתה חייב בכל המצות. רק אם אדם אינו שולט בעצמו ואינו יודע מה הוא עושה הוא בגדר שוטה שפטור מהמצות. כעת אני מניח שאתה בריא, אשריך שאתה מצוה ועושה. ולשאלתך השניה, כיון שבסופו של דבר יהיה עליך לספר על מחלתך בעבר על כן כדאי שתפגש רק עם כאלה שכאשר ישמעו על כך לא יבטלו את השידוך. ואם לספר בתחילה או רק בהמשך זה צריך להתיעץ עם הרופא היודע את מה שעבר עליך.
שאלה: טלית או כלום?: אני מתחזק לאחרונה, ויש לי שאלה לגבי טלית. אני ממוצא אשכנזי, כך שלפי המנהגים לא נהוג שאלבש טלית גדול לפני החתונה, אך אני עדיין לא לובש טלית קטן, כי אני מתחזק. לכן שאלתי היא האם בבוקר, או בכלל (בבית כנסת וכו ) ללבוש את הטלית גדול, או שלא ללבוש כלום?
תשובה: אמנם למנהג האשכנזים לא מתעטפים בטלית גדול בתפילה, אך אין בזה איסור והרוצה להתעטף בטלית גדול רשאי לעשות כן, מה גם שיש הרבה מרבני אשכנז הסוברים שטוב להתעטף בטלית גדול גם לפני החתונה. ומ"מ טוב שתקפיד על טלית קטן מתחת לבגדיך ובזה יהיה לך סיוע מן השמים להתחזקותך.
שאלה: הגומל על התחשמלות "קלה": הרב השיב לגבי אדם שהתחשמל כי הוא צריך לברך הגומל, מכיוון שהסיבה שלא התחשמל היא משום שיש בבית מפסק חשמלי (פיוז), אך ללא הפיוז היתה יכולה להיות סכנת חיים. האם בהתחשמלות "קלה" ללא נפילת הפיוז צריך גם כן לברך הגומל?
תשובה: ברכת "הגומל" מברכים כאשר יש סכנה, ומכיוון שבמצבך לא היתה כלל סכנה, אין לברך "הגומל".
שאלה: יחס לבת זוג: אני נפגשת במהלך לימודי בבנות שאינן שומרות מצוות, לאחת הבנות בת זוג שאיתה היא חיה מספר שנים, כיצד עלי להתייחס לסיטואציה זו, האם ניתן להתחבר עם בנות הזוג, האם ניתן להזמין אותן לביתי כשאני מזמינה חברות אחרות, איך שומרים על כבודם כאדם בלי לקבל את האסור?
תשובה: לדברייך המדובר בבת שאינה שומרת מצוות וגם עבירה זו בכללן. התיחסי לעבירה זו כאל יתר עבירותיה.
שאלה: קיפול כביסה בשבת : האם מותר לקפל את הכביסה בליל שבת לאחר מיון הכביסה קודם כניסת השבת? אבקש לציין שאנו עובדים קשה במהלך השבוע ומגיעים לשבת "עם הלשון בחוץ" (ובקושי מספיקים). במיוחד בשבתות החורף, שהשבת ניכנסת מוקדם. האם לאור זה מותר לקפל?
תשובה: אין לקפל כביסה בשבת, ותקפלו את הכביסה במוצאי שבת.
שאלה: איך מתחמקים מארוע חברתי: אני עובד בחברת היי-טק, ומתכננים לעשות ערב לגיבוש העובדים בביתו הפרטי של מישהו. זה ממש מושב לצים (גם אם יבואו לקראתי בנושא הכשרות). מה עושים?
תשובה: תתחמק גם בתירוץ שאינו אמיתי, כגון: שאינך מרגיש טוב, מפני שמשנים בשביל ה
שאלה: לימודי "תורת האבולוציה": אני סטודנט לתואר ראשון בביולוגיה שנה ב. במהלך שנה שעברה גיליתי שישנו קורס חובה בתורת האבולוציה. האם יש היתר ללמוד דבר כזה, או רק לגדולים בתורה הותר דבר זה, אם בכלל. האם עלי לעזוב בגלל קורס זה גם שלכאורה הדבר נלמד לצורך פרנסה?
תשובה: הנושא הזה יסודי מאוד. תורת האבולוציה מתבססת על זה שלפעמים מוצאים מאובנים או עצמות של חיות, ונראה לפי הממצאים ושכבות הקרקע שמאובן זה הוא בן 100,000 שנים. האם זה סותר את התורה? צריך לדעת שחוקי הטבע לפני המבול היו אחרים מחוקי הטבע שלנו. אז היה כל הזמן אביב, והגשם שאצלם ירד בפעם אחת, שווה בכמותו לכמות גשן שיורדת אצלנו במשך 40 שנה. אדם הראשון נברא כאדם גדול בגיל 20, ולא כתינוק בן יומו, והוא נברא לתוך עולם שמוכן לשמשו על הצד הטוב ביותר. האבולוציה נכונה כאשר החוקיות היא כמו שלנו, שלכל שיכבה לוקח זמן מסוים להתגבש, אבל פעם החוקיות היתה שונה, והכל נברא מוכן. הברזל היה מוכן, הפחם היה מוכן, וכך הלאה. הוא לא היה צריך לחכות כמה שנים לעץ עם פירות, נברא כבר עץ עם פירות. לכן, האבולוציה מסתכלת מנקודת מבט אחרת, של חוקיות אחרת. בנוסף, יש ב' דעות בין פרשני המקרא כיצד נברא העולם. הרמב"ן מסביר שהאדם נברא בתחילתו כבהמה, ורק אחר-כך הוכנסה בו הנשמה ("רוח ממללא"). גם העולם עצמו נברא בתחילה מחומר היולי, שממנו יצאו אחר-כך כל הדברים. אנחנו יכולים לקבל את ההנחה שהיתה אבולוציה, בתנאי שנזכור שיש בורא לעולם. איך זה קרה בדיוק, אלו פרטים שלא כל-כך משנים, אחרי שקבענו את היסוד שיש בורא לעולם. האברבנאל חולק על הרמב"ן, אבל הנקודה המשותפת היא שיש בורא לעולם. אם אתה יוצא מנקודה זו, אתה יכול ללמוד את תורת האבולוציה.
שאלה: חתונה של אמא שלי: אמא שלי מתחתנת פעם שניה ברבנות עם בן זוג חדש. האם מותר לי, הבת שלה, בת 18 ללכת לחתונה, ולשמוח בשמחתה? ואם לא מה המקור?
תשובה: מקור המנהג שילדים אינם באים לנישואין שניים של הוריהם במופיע במנהגי וורמייזא (לרבי יוזפא שמש אות רלה בהגהות). אפשר לתת טעם למנהג שהאם או האב המתחתנים עם בן זוג חדש צרכים לבנות ביניהם קשר חדש ולכן אין מערבים את הילדים מהקשר הקודם בשמחת החתונה. אם ההורים לא מקפידים מותר לך להיות בחתונה. ובכל אופן יש מקילים שרק בחופה אין משתתפים אבל בסעודת החתונה משתתפים.
שאלה: קניית בגדים יד שניה בשנת אבל: אני נמצאת בשנת אבל על אבי (עדיין בשלושים). ברצוני לשאול האם ניתן לקנות בגדים בגמ"ח יד שניה (מכיוון שחדש אסור). מדובר על דברים שיש בהם צורך, כגון: מעיל לחורף ולא על מותרות?
תשובה: מותר.
שאלה: טלית כמנהג התימנים: אני נער ממוצא אשכנזי שלובש טלית מגיל 12.5 (שלא כמנהג אבותי) ורציתי לשאול האם מותר לי ללבוש את הטלית כמנהג התימנים, כלומר שכל ארבעת הכנפות מקדימה, ולא כדעת המשנ"ב שפוסק שצריך שני כנפות מלפנים, ושנים מאחור, אני רוצה להדגיש שאני רוצה "התר" ולא לכתחילה מכיוון שדרך הלבישה הרגילה מאד לא נוחה לי. אסתפק אפילו בהתר עד החתונה?
תשובה: לבגד החייב בציצית יש 4 כנפות העוטפות את רוב הגוף, שתים מלפנים ושתים מאחור.
שאלה: הנחה על פלטה בשבת: לגבי הנחת מזון מבושל וקר על פלטה בבוקר יום שבת, כאשר הפלטה אמורה להידלק ע"י שעון שבת, האם צריך להניח את התבשיל על הפלטה כשהיא כבר נדלקה ע"י השעון שבת או שחייבים לוודא קודם שהפלטה עודנה כבויה עפ"י השעון שבת?
תשובה: מכיוון שלדעתי פלטה של שבת משמשת רק לצורך חימום אוכל ולא לצורך בישול, אין בפלטה בעיה של "מחזי כמבשל", ואפשר להניח את האוכל על הפלטה בעודה כבויה. כל זה דוקא במזון גושי ולא במזון נוזלי.
שאלה: הליכה לבית קולנוע בזמן אבילות: האם מותר ללכת לבית קולנוע בשנת אבל על ההורים?
תשובה: התוכן הוא הקובע. ראשית כל, התוכן צריך להיות צנוע ולא אלים - לא רק בשנת האבל. שנית, קומדיה מצחיקה וכדו' אינה מתאימה לשנת האבל.
שאלה: שרימפס כשר?: האם שרימפס הוא כשר, האם יש שרימפס עם קשקשים?
תשובה: החסילון (שרימפס) הוא מין ממשפחת הסרטנים ואינו כשר לאכילה. ישנם מוצרים כשרים שאינם עשויים משרימפס אמיתי שכתוב עליהם שהם בטעם שרימפס.
שאלה: הליכה יחף על רצפה: ראיתי שישנם מספר טעמים לאיסור הליכה יחף כיום: א. משום צניעות. ב. משום צינה. ג. משום נחשים ועקרבים. ד. שלא יצא בביזיון לשוק. ה. טעם קבלי. האם, כאשר לא שייך הטעמים הנ"ל, לדוג ללכת יחף בביתי, האם מותר לי ללכת יחף, גם על ריצפה לא מרוצפת הטעם של הקבלה עדיין שייך?
תשובה: לכאורה אין איסור, אמנם יש שחששו לזה משום סימן לא טוב (אבילות ח"ו שאז אסור ללכת עם נעליים) ויש שכתבו שהטעם כי מדרגת האדם גבוהה מאוד וצריך חציצה בינה לבין הקרקע, אמנם בספר שער החצר כתב שבארץ ישראל לרוב מעלתה אין לחשוש ואפשר לשבת על הקרקע גם בלי מחיצה וכנראה שכך דעתו גם בהליכת יחף בארצנו.
שאלה: הכשרת כלי מכשרות רגילה: אדם שמקפיד לאכול רק מאכלים בכשרות מהודרת, ובטעות אכלו בכלים שלו מאכל חם בכשרות רגילה של רבנות כלשהי, ועברו 24 שעות, האם יש להכשיר את הכלי, אני שואל כיוון שאפשר לומר שכשרות רגילה היא ספק טריפה מכמה סיבות: 1. יש רכיבים שנחלקו חכמי ישראל האם הם כשרים או טרפים. כגון בשר לא חלק, שיש מדמים את זה ל"מאכיל נבלות וטרפות לישראל" ויש אשכנזים שמתירים. וכן אבקת חלב נכרי וסוגים של ג לטין. ובכשרות רגילה מתירים להכניס מאכלים כאלה. וידוע שמחלוקת הלכתית נחשבת לספק לכל דבר, ואם הלכה כמתירים אז המאכל כשר, ואם לא המאכל טרף, למעט במקומות שנהגו כדעת המקל. 2. רמת ההשגחה בהכשרים רגילים לעיתים מאוד מאוד נמוכה, אין בעיה לרמות משגיח שבא פעם ביום, לא תמיד המשגיחים בקיאים מספיק ורציניים מספיק ויש הרבה תקלות. שמעתי מאחד מרבני "כושרות" שפעם הם שאלו משגיח באולם אירועים מפורסם האם הוא הפריש חלה מהבצקים והוא ענה להם ש"הקמח כבר מופרש". ולמשל שמעתי מרב שמתמחה בכשרות שלגבי לבבות יש חיוב ביו"ד סימן ע"ב לקרוע את הלב על מנת להוציא דמו ושהוא כמעט לא מכיר רבנויות וסטקיות שמקפידות על זה ואין להם על מה שיסמכו. אמנם חלילה להוציא לעז על כולם ובודאי שיש גם רבנויות טובות ולכן אני שואל מה הדין של כלי שנתבשל בו בטעות מאכל חם עם הכשר רגיל והכלי כבר לא בן יומו?
תשובה: הגזמת! לא רק על הכנסה לפה יש להקפיד אלא גם על מה שיוצא מן הפה. כליו של מי שאינו מהדר בבשר חלק ג'לטין אבקת חלב וכדו', לא נאסרים למי שמהדר ובודאי שלא לאחר 24 שעות.
שאלה: זוגיות "פתוחה": אשתי נולדה וחיה רוב שנותיה בעיר, ומתוך כך יצרה לעצמה אופי פתוח יותר ליד אנשים שלענ"ד הוא לא ראוי. זה מתבטא בלהחזיק ידיים, ללכת מחובקים וגם נשיקות במקום ציבורי ללא אנשים, לטענתה אני פרנואיד שחושב שכולם מסתכלים עלי, כי גדלתי בישוב קטן שבו באמת כולם מכירים ומסתכלים. למרות שהדבר מאוד הציק לנפשי זרמתי איתה וכיום פחות מפריע לי דברים מסוימים, ז"א עם זמן ומאמץ אני יכול להתגבר על הקשיים. מה נכון וראוי להיות לאור ההלכה לכתחילה ובנידון הנ"ל?
תשובה: אין זה ראוי לאיש ואישתו ללכת מחובקים ולהתנשק במקום שאנשים אחרים נמצאים. את הקשר בין בני הזוג יש לשמור בצנעה, כך הסדר על פי ההלכה. וכך גם הקשר יותר עמוק יותר פנימי ויותר מחזיק מעמד. הקשר החיצוני לא רק שאינו מוסיף אלא אף גורע מבחינת הזוגיות. כשתתבונן בדברי תבין כמה הם נכונים.
שאלה: מצעד התועבה: איך עלינו (הציבור הדתי לאומי) להתייחס למצעד התועבה שעומד להתקיים ר"ל בעיה"ק, האם עלינו להצטרף אל החרדים במלחמתם, האם יש לנקוט במאבק אקטיבי כנגד הצועדים?בסופו של דבר מדובר בכבודה של תורה ושל ירושלים, ואין מקום לחילוק בין חרדים לציבור, לענ"ד חסר קולם של רבני הציבור שלנו בתשובות בנושא.
תשובה: הרי לך קול רבני: חובה למחות על מצעד התועבה. איני מכיר רב מכל סוג שהוא הסובר שאין למחות אלא שבתקשורת לא משמיעים את דעתם.
שאלה: גודל פתח הציצית: הרב כתב שהאורך המינימלי של הטלית צריך להיות 72 ס"מ בשני הצדדים יחד ללא הנקב של בית הצואר של הטלית. לאחר עיון בסוגיה, ראיתי כי מקור הדין שלא מחשיבים את הנקב הוא מהמהרי"ל מעירובין י: בענייני מחיצות, שהגמ אומרת שאם יבוא אויר מצד זה ואויר מצד שני יבטל את אותו פס שניסינו לשים כדי למעט את המבוי הרחב מעשר אמות. כעת, מהגמ שם משמע מפורש שאם שמים פס והאוויר מהצד האחד הוא פחות רחב מהפס, א"כ לא אומרים "אתי אוירא דהאי גיסא ודהאי גיסא ומבטל ליה". לדוג, שמנו פס ברוחב 1.5 אמות, והאוויר מצד אחד הוא אמה אחת, במקרה כזה הפס לא יתבטל אפילו יהיה 10 אמות מהצד השני. יוצא אם כן, שאם כל כתף של הטלית רחב יותר מהנקב של הטלית, אז לכו"ע אפשר להחשיב את הנקב בשיעור הטלית, שכן במקרה כזה לא אומרים שהכתף תתבטל, האם אני צודק?
תשובה: לכתחילה צריך שרוחב הכתף יהיה יותר מרוחב החלל, ואין זה קשור לאורך הכללי של הבגד.
שאלה: התמדה וביטול של חברותא?: אני בחור נשוי, חוזר בתשובה. בחצי שנה האחרונה, למדתי עם בחור ישיבה בחברותא, משנה תורה לרמב"ם, למשך חצי שעה - שעה בשבוע. כעת, לאחר חופשת החגים, הודיע לי בחור הישיבה שבשל לו"ז צפוף שהוא נתקל בו בישיבה, ובגלל תלמידי ישיבה חדשים שהוא צריך ללמוד איתם (לחנוך) בחברותא, הוא אינו יכול למצוא חצי שעה ללימוד החברותא, ויתכן שייאלץ להפסיק את החברותא. (ראוי להעיר שעד היום הייתי גמיש מאוד מבחינת הזמן שהסכמתי להפגש איתו, ואף בשעות מאוחרות בלילה - וזאת על אף שאני נשוי). א. האם על פי ההלכה, לאור העובדה שלמדנו ביחד תקופה מסויימת, והתקדמנו בלימוד - קיימת איזשהי חובה הלכתית על הבחור להמשיך וללמוד איתי? (הרי הכל עניין של סדר עדיפויות, והרי אני למדתי איתו קודם לחברותות החדשות). ב. האם קיימת משמעות לכך שאני בעל תשובה, לצורך החלטתו?
תשובה: איני יודע מה הסיבה האמיתית שבגללה החברותא שלך החליט להפסיק ללמוד איתך נראה לי שחצי שעה בשבוע זה זמן קצר ואינו פוגע בהתקדמות הלימודית שלו ומן הנכון היה שימשיך ללמוד איתך. אך אני מניח שיש עוד בחורים בישיבה שתוכל ללמוד איתם. ואם תפנה לראש הישיבה ותבקש ממנו שימצא לך חברותא מתאים הוא ימצא לך. אבל עליך להשתדל מצידך שהחברותא יאהב ללמוד איתך שתיהיה חביב אליו ותגרום לו לרצות ללמוד איתך. כמו שאמרו חכמים קנה לך חבר כלומר תשקיע מאמץ בחברות.
שאלה: שמות זהים בנישואין: האם יש בעיה להינשא כאשר שמות הבחור והבחורה זהים?
תשובה: אין בעיה.
שאלה: כיסוי הראש בטלית בערבית: הרב כתב שחזן בתפילת ערבית יתעטף בטלית אך לא יכסה ראשו, מדוע?
תשובה: מפני שאין זמן ציצית בלילה, וכל לבישת הטלית זה רק מפני כבוד הציבור, דיינו בלבישת הטלית בלא כיסוי הראש.
שאלה: מעשר לאח שמתחתן: האם מותר לי לתת מכספי מעשר לאח שלי שעתיד להתחתן בקרוב?
תשובה: יש מצוה להקדים קרוב משפחה בצדקה ובתנאי שהוא צריך לכך. לכן אם אין לאחיך כסף והוא נזקק לצדקה תתן לו אבל אם יש לו תתן לעניים.
שאלה: ש"צ שדילג על ברכת כהנים: אצלינו בבית הכנסת ארע מקרה בו דילג שליח הציבור על ברכת כהנים והתחיל "שים ". הציבור העיר לו רק לאחר שסיים את הברכה: "המברך את עמו ישראל ב ". מה עליו לעשות? האם יש נפקא מינה בין אם היו שם כהנים או שלא היו (ואז ש"צ עצמו מברך את הקהל)?
תשובה: אחרי סיום התפילה אין מקום עוד לברכת כהנים.
שאלה: "צריך להסתכל בשכל": ר' נחמן מברסלב כותב שצריך להסתכל בשכל של כל דבר, מה הוא אותו השכל שרבנו מתכוון אילו?
תשובה: עבודה זו שרבנו מדבר עליה בתורה א' היא עבודה חשובה מאוד, עבודה שלא לחינם נכנסה לתורה א' בליקוטי מהור"ן, שהיא בסיס לכל העבודה שלנו בעולם, ובעבודה שלנו על עצמנו. ר' נחמן מסביר בתורה זו על המלכות, החלק שבו חי האדם, שהוא המשפיע על החיים המעשיים שלנו, הכלי שבו הכל מופיע בפועל. המלכות הזו היא כלי שבו מתמלאה המהות של האדם, לפי המילוי של המלכות כך יהיו החיים של האדם. הדבר כמו מלך שהוא השולט ומוביל את העם, כך גם המלכות היא שמובילה את המציאות. בשל החשיבות הגדולה של המלכות, ישנו מאבק גדול על הופעתה, מה ימלא אותה ויאיר אותה, האם הקדושה היא זו שתאיר אותה או ח"ו הטומאה. בכך ישנו מאבק בעולם, והדבר תלוי בבחירתו של האדם, מה יחליט לעשות, האם יחליט למלא את המלכות באור של תורה וקדושה, וממילא כל המציאות שלו וממילא של כל העולם תפעל על פי האור של הקדושה, או שמא ישאיר אותה ריקנית מקדושה ואז ישתלטו עליה כוחות הטומאה ויטו אותה אל דרכם ח"ו. ר' נחמן מסביר שהארת המלכות היא על ידי השכל. באופן הראשוני אנו מבינים שהשכל הוא התורה, שהתורה מדריכה את האדם כיצד להיתחבר אל ה' בכל שלב ובכל חלק במציאות, בחיי היום יום ובאופן הכללי. אך ר' נחמן ממשיך יתר מכך, שהחכמה היא לא רק דבר כללי של התורה אלא גם כולל התבוננות פרטית יותר על כל מה שקשור לאדם בעולם. להתבונן בשכל של כל דבר. משמעות התבוננות זו היא שהאדם עובר דברים רבים במשך הזמן, ואם לא ישים את ליבו לכך, הדברים יגרמו לו שהם יעברו עליו ויורידו אותו אל מרוץ העולם. האדם צריך ללמוד להתבונן בכל דבר העובר עליו, כיצד דבר זה אמור להיות קשור לעבודת ה', כיצד הדבר אמור להתחבר אל עבודת ה' שלו. בחינה זו היא על ידי הסתכלות לעומק של הדברים העוברים עליו, וכן הסתכלות בתורה המדריכה אותו כיצד לרומם את הדברים ולהאיר אותם. על ידי כך שהאדם מתבונן בדברים אלו ופועל על פי השכל שבכל דבר, הוא זוכה להאיר את המלכות, ולמלא אותה בקדושה מופלאה ודוחה בכך את כל הטומאה וכל הכוחות הרעים. לפי דברינו אנו מבינים, שהשכל שרבנו מלמד אותנו מורכב משני חלקים, שכל של הבנת התורה, ושכל של התייחסות למאורעות על פי התורה. אך ישנו עוד שלב שרבנו ממשיך בתורה נפלאה הזו והוא שזו התבוננות של המשיח, להפוך את ההתבוננות ואת כל מה שהאדם עובר, לעבודת ה'. בעבודה זו הכל מקבל חיות אחרת, חיות של עבודת ה', חיות של אור ה'. תורתו של משיח איננו תורה שכלתנית בלבד אלא תורה חיה ומעשית המעוררת את כל האדם להתקשר אל ה'. יש עוד מקום להאריך בדברים, ואפשר ומומלץ ללמוד את התורה הזו עם פירושים שנכתבו עליה, ישנו פירוש של המוהר"ש שליט"א על תחילתו של ספר ליקוטי מהור"ן שם מורחבים הדברים שכתבתי, וכן עוד ספרים כגון פירושו של הרב קרמר ועוד מקורות. הרב יצחק גרינבלט.
שאלה: מס הכנסה על עבודה חד פעמית: אני עובד הי-טק, בזמן האחרון פנו אלי שני גורמים שונים בבקשה לבצע בשבילם עבודה חד פעמית, אחד מהם הוא חבר שביקש לעשות בשבילו עבודה שלקחה לי 6 שעות והוא רוצה לשלם לי במזומן, והשניה עבודה שלקחה לי גם 6 שעות והבחור רוצה לשלם לי בתלוש משכורת. 1. האם צריך לדווח על העבודה הראשונה לחבר, או שבגלל שזה חבר וזה סכום לא גדול אין צורך? 2. כדי שהמעסיק השני ישלם לי בתלוש אני חייב להודיע למעסיק שלי שאני עובד בעבודה נוספת, ולמרות שאני חושב שלא תהיה לו בעיה עדיין הוא יכול לראות את זה בעין לא יפה, האם ישנה אפשרות להעביר את הסכום למשהו אחר? (לדוגמא אשתי), אבל אז ת המס יהיה פחות מאשר הוא יעביר אלי. 3. איפה הגבול בנושא דיווח למס הכנסה, לשיעורים פרטיים לא הייתי מדווח, אז האם פה שזו היתה עבודה קטנה של כמה שעות בבית, צריך?
תשובה: 1. בדרך-כלל עבודות הקשורות להיי-טק הן עבודות בסכומים גדולים, ולכן יש לדווח על כך למס-הכנסה, גם אם זה לא בסכום הרגיל אותו אתה מקבל על עבודה כזאת. 2. אין לרשום זאת על שם אישתך. 3. קשה להגדיר את הגבול בזה, וידוע שעל עבודות קטנות, כגון: שטיפת ריצפה חד פעמית, אין מס-הכנסה מקפיד.
שאלה: מדיח כלים של גוי: איך אפשר להשתמש במדיח כלים שהשתמש בו גוי? (האם צריך להכשירו, ואיך?)
תשובה: כן. יש להכשירו ע"י ניקוי יסודי והדחת סרק.
שאלה: סוכות אצל השומרונים: בט"ו בחשוון חל חג הסוכות אצל העדה השומרונית. האם מותר לבקר בסוכותיהם המיוחדות והססגוניות או שמא יש בכך איסור כלשהו, ומה צריך להיות היחס לשומרונים?
תשובה: השומרונים הם צאצאי הכותים, הם הוצאו מכלל ישראל ודינם כגויים לכל דבר. אם הביקור בסוכותיהם נעשה מתוך סקרנות, או מחקר - מותר. אך אם לכבד את דתם - אסור.
שאלה: כבוד הדדי במשפחה: ישנם מקרים בהם אחד מהוריי מעיר לי על משהו בהתנהגותי כלפיו שאינו סביר בעיניו. אני משתדל לקחת את ההערה לתשומת ליבי ולתקן. בהמשך מזהה אני התנהגות דומה באחד מהוריי כלפיי ואני מבקש להסב את תשומת ליבו לכך שהוא עצמו העיר לי שאין זה מכובד להתייחס בצורה כזאת, כאשר נוצר מצב כזה תגובת הוריי היא "אנחנו הוריך ולכן לנו יש רשות להתנהג בדרכים שלך אסור". או במילים אחרות כשאתה מתנהג כך זה לא ר וכשאנחנו מתנהגים כך זה ר. האם זה נכון מצדם להתנהל בצורה כזאת במשפחה?
תשובה: כפי שאתה מציג את הדברים אזי אין מקום להתנהגות לא ראויה. אולם אם מדובר על שאלות שנוגעות למערכת יחסים בינך לבין הוריך וזה נוגע לכבוד שאתה אמור לתת להם אזי ודאי שיש הבדל בין היחס שלך להוריך לבין היחס שלכם אילך. בכל אופן הייתי מציע לך שלא להקפיד כל כך על הוריך. לפעמים הורים חולמים שהבנים שלהם יהיו ברמה גבוהה יותר מאשר הם עצמם יכולים. יש לאנשים חולשות. גם להורים יש חולשות. זה שהם נחשלים בחולשות מסוימות אין זה אומר שהם לא מצפים ממך שתהיה טוב מהם. אני בטוח שהוריך רוצים בטובתיך והם לא סתם מקנטרים אותך.
שאלה: משחק ללא סוללות בשבת: האם משחק לילדים שמופעל ע"י סוללות הינו מוקצה, על אף שבשבת הסוללות אינן מחוברות למשחק?
תשובה: אם חשבו מערב שבת שזה ישמש כמשחק גם בשבת, אין זה מוקצה.
שאלה: סכין פרווה על קרש חיתוך חלבי: מה דין סכין פרווה, שחתכו בו ירקות כגון עגבניה או מלפפון חמוץ, על קרש חיתוך חלבי?
תשובה: ירקות שאינם חריפים: הירקות נשארים פרווה ומותר לאכלם עם בשר  וגם הסכין נשארת פרוה, ירקות חריפים  בצל, מלפפון חמוץ וכדו', הירקות: חלביים ואסור לאכלם עם בשר, הסכין - נשארת פרוה. הרב שלמה רקובסקי.
שאלה: חיפוש "שידוך" בככר ציון: ברצוני להציג לרב שאלה חמורה ביותר שאני אישית מזועזע ממנה, פגשתי חבר ערב אחד בדרכי הביתה ושוחחנו, התפלאתי לשמוע שהוא עזב את הישיבה שלמד בה, הבחור מאוד חכם חובש כיפה שחורה ולמד המון תורה, הוא קיבל צו גיוס מידית וכעת הוא עדיין לא יודע מה לעשות. אותו בחור מחפש להכיר בחורה לשידוך, הוא אומר שהיה שנה בשידוכים ולא מצא, ולכן עכשיו הוא הולך בכיכר ציון (במדרחוב בירושלים עיר הקודש היכן שנשים לא כ"כ שומרות מצוות) ו"מתחיל" עם בנות דתיות, והוא דוגל בכך שזה בהיתר גמור כיוון שזה לשם שמיים, למציאת שידוך, אמרתי לו שזו עצת יצר הרע ושזה כלל לא רצון השם יתברך, אלא שרצונו יתברך הוא שהבחור יתחזק באמונה ויבטח שהקב"ה הוא מזמין זיווג לאדם כאמור בגמרא וכו. כתגובה הוא אמר "אין סומכין על הנס". הוא גם אמר שאם הוא לא ימצא שם מישהי, הוא חושב ללכת למקומות שרוקדים שם ריקודים מעורבים ולמצוא שם שידוך כיוון שזה גם לשם שמיים, הוא חושב שאם יש במקומות אלו בנות "דתיות" ובחורים "דתיים" ואף "חרדיים" אז הכל כשר. אמרתי לו שזה מזעזע ושזה הכל מצד היצר הרע ושזה הכל שקר ודמיונות וניסיתי להסביר והוא בשלו. והוא בחור מאוד חכם עם המון ידע בתורה שבא מבית טוב. בעניין השידוך הוא ביקש ממני לשאול את דעת הרב, האם מותר באמת ללכת למקומות כאלו וכדומה על מנת ל"התחיל" עם בת (למצוא שידוך) כשזה "לשם שמיים? אני מתבייש לשאול את זה אבל התשובה חשובה מאוד.
תשובה: כיון שהבחור עושה מעשיו לשם שמים עליו לחפש גם בחורה שכוונתה לשם שמים שהיא הולכת לחפש בחור לשם שמים. אם כן אין לו מה ללכת למקומות אלו. כי שם לא נמצאות בחורות שמחפשות להכיר בחור לשם שמים. כלומר, על מנת להתחתן ולבנות בית של תורה.
שאלה: קריאת התורה ע"י אבל: אני נמצא כעת באבלות של י"ב חודש על אבי הכ"מ. נתבקשתי לקרוא בתורה בשבת "שבע ברכות" של משפחתנו, בביהכ"נ בו אני קורא בתורה בתורנות לאורך שנים. במקרה ראיתי בספר הלכה מסוים ש"אבל לא יקרא בתורה בשבת שיש בה חתונה" (ע"פ ספר "זרע אמת" ח"ג סי קס"ד). לא ראיתי כל איזכור של איסור כזה בשום ספר אחר בהלכות אבלות. האם ראוי לחוש לאיסור זה בנסיבות אלו?
תשובה: אם אתה בעל קורא קבוע בביהכנ"ס ובמקרה יש חתן - מותר, אולם לפי שאלתך אתה מוזמן במיוחד לקרוא בתורה לכבוד החתן. יש בכך בעיה כי עצם הגעתך לשמחת חתן אסורה אלא א"כ קירבתך היא כה גדולה עד שהעדרותך תורגש ויש כאן אבלות בפרהסיה. אך גם אז הסברה נותנת שיש להימנע מלקרוא במיוחד בתורה.
שאלה: אמירת נקדישך בלחש: האם צריך להגיד נוסח נקדישך בלחש עם השליח ציבור או שצירך לשתוק ולכוון לדבריו, אבא שלי קורא את הנוסח בלחש. האם התנהגות מנוגדת אליו היא בגדר עבירה?
תשובה: על פי עיקר הדין בשו"ע או"ח סימן קכה רק השליח ציבור אומר בקול נקדישך וכל שאר הציבור שותקים ומקשיבים (הציבור אומרים רק "קדוש" ו"ברוך", וכן פסק המשנ"ב שם שזה המנהג הנכון יותר לעשות). אולם יש מקילים לומר עם הש"צ. לכן עדיף שתעשה כמו מנהג אביך, אא"כ תוכל להסביר לו בדרכי נועם ובכבוד את עיקר הדין. הרב שלמה רקובסקי
שאלה: ברכה על חטיפים עשויים מקמח: ראיתי תשובת הרב בעניין הברכה על פריכיות אורז מכמה דגנים, שענה "יברך עליהם "אדמה", מפני שאינם עשויים לשבוע". גם שמעתי בשם הרב על "ביסלי" לברך "שהכל" משום סברא זו (בגלל שיש גם קמח תירס). רציתי להבין סברא זו, מהי ההגדרה "אינם עשויים לשבוע"? השאלה נשאלה בהמשך לשאלה "פריכיות מכמה דגנים"
תשובה: ח קבעו שעל אורז מברכים "מזונות", מפני שזה עשוי לשבוע. אבל זה נכון רק אם הכינו אותם בצורה ששבעים מהם, כלומר: תבשיל או מאפה, אבל אם אדם אוכל אורז בצורה אחרת, אין זה נחשב כמאכל שאוכלים בשביל לשבוע ממנו, אלא כחטיף בלבד ומברכים "אדמה". אותו הדבר לענין גרעיני חיטה, שהאוכלם בצורה של עוגה מברך "מזונות", אבל האוכל חיטה תפוחה ("שלוה") מברך "אדמה" משום שנאכל כחטיף. לצורת האכילה יש השפעה על הברכה.
שאלה: מהימנות בכשרות: אם רוצים להזמין אוכל מחנות מסוימת שלא מכירים ולא יודעים האם כשר שם, האם ניתן לסמוך על שאלה טלפונית האם כשר והם אומרים שכן, ו או שבעלון פרסומי כלשהו מצוין שהחנות כשרה, או שחייבים להיות נוכחים פיזית בחנות ולראות האם תלויה תעודת כשרות?
תשובה: מכיוון שהרמאות בזה גדולה, אין לסמוך על שאלה בטלפון או פרסום בעלון, ויש לברר זאת אישית.
שאלה: כשרות סחוג: סחוג שנקנה בצנצנת בחנות שמוכרת דברים כשרים אך על הצנצנת של הסחוג אין השגחה, האם מותר לאכול מהסחוג?
תשובה: יש לאכול רק ממוצרים שיש עליהם חותמת כשרות.
שאלה: הלכות תפילה לנשים: אני לומדת את הספר שכתב הרב "תפילת נשים" ויש לי כמה שאלות: 1. לגבי בקשות אישיות בתפילה. הרב כתב שמי שרוצה להרבות בבקשות אישיות בתפילה עדיף שתעשה זאת לאחר אמירת "יהיו לרצון" הראשון. האם המקום הוא לאחר "יהיו לרצון" ולפני "אלוקי נצור", או לאחר "אלוקי נצור" ולפני "יהיו לרצון" השני? 2. לגבי זמן תפילת שחרית. הרב כתב כי זמן התפילה נמשך עד סוף ארבע שעות, ובדיעבד אישה יכולה להתפלל שחרית עד חצות היום. שאלתי היא מה זה בדיעבד? האם זה רק במצב שממש לא הספקתי או שלא התעוררתי בזמן? או שבדיעבד כולל גם מצב שבו קמתי מראש מאוחר ותכננתי להתפלל לפני חצות היום (אחרי סוף ארבע שעות)? האם מותר לתכנן זאת?
תשובה: א. בשני המקומות אפשר להוסיף את הבקשות, כפי רצונך. ב. אין לקום מראש מאוחר כדי להתפלל אחר ארבע שעות. ואם את רוצה להתעורר מאוחר, מוטב שתתפללי באותו יום עמידה בתפילת מנחה. אבל אם את נוהגת להתפלל קבוע שחרית ומנחה, או מקפידה להתפלל תמיד רק שחרית, אזי צריך לקום להתפלל לפני סוף ארבע שעות, ורק בשעת הדחק, כשלא הספקת, תוכלי להתפלל אחר ארבע שעות - עד חצות.
שאלה: עליה של נכה לספר תורה: בבית הכנסת שלנו בא להתפלל בשבת במנחה נכה שיושב על כסא גלגלים. בהתחלה היינו מזמינים אותו לעלות לתורה, ולקרוא בה עד שאחד האורחים בשבת אחת אמר לנו שנכה שאינו יכול לעמוד בעלייה לתורה ואינו יכול לעמוד בקריאה, אין להעלותו. האם נכה אינו יכול לעלות לקריאת ספר התורה?
תשובה: לעולה לתורה אסור לשבת או להשען על דבר מסוים, משום שאין זה כבוד התורה. דין זה נכון במי שיכול לעמוד כראוי, אבל מי שהוא נכה וזה גלוי לעין כל ואין באפשרותו לעמוד, מותר להעלותו לתורה, שהרי אי-עמידתו לא נובע מזלזול בתורה, אלא מחוסר יכולת.